REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/182-14

11. jul 2014. godine

B e o g r a d

Z A P I S N I K

DEVETE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 10. JULA 2014. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Đorđe Stojšić, Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Goran Ćirić, Milan Korać, Velimir Stanojević, Dušan Petrović, Arpad Fremond, Sabina Dazdarević kao i Marija Stevanović, Nadica Nikolić Tanasijević, Slobodan Perić, zamenici članova Odbora.

Sednici nisu prisustvovali članovi Odbora: Jovan Marković.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: prof. dr Snežana Bogosavljević Bošković, ministar, Zoran Rajić, državni sekretar, Dejan Bugarski, direktor Uprave za veterinu, Milan Ćuprić, odeljenje za biljnu proizvodnju kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje Izveštaja Vlade Republike Srbije o elementarnoj nepogodi - poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava (87-2220/14).

2. Razno.

Pre prelaska na razmatranje prve tačke dnevnog reda usvojeni su, jednoglasno (10 za) zapisnik četvrte, pete, šeste i sedme sednice Odbora, koje su održane 24. maja, 10. juna, 12. juna i 20. juna 2014. godine, u tekstu u kome su i predložene.

Prva tačka dnevnog reda - **Razmatranje Izveštaja Vlade Republike Srbije o elementarnoj nepogodi - poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava (87-2220/14)**

U uvodnim napomenama, prof. dr Snežana Bogosavljević Bošković informisala je članove Odbora da ukupna šteta uzrokovana poplavama u poljoprivredi iznosi 228 miliona evra.Predstavljajući izveštaj koji se odnosi na poljoprivredu, ministarka Snežana Bogosavljević-Bošković kazala je, da je Mešovita komisija za procenu štete saopštila da je za sanaciju i obnavljanje proizvodnje neposredno posle poplava, neophodno 154 miliona evra, a za potpun oporavak poljoprivrede u ovoj i u naredne dve godine, 254 miliona evra. Za uklanjanje naplavina i za remedijaciju zemljišta potrebno je 73 miliona evra u ovoj i u naredne dve godine, pri čemu je za ovu godini potrebno 29 miliona evra. Namera Vlade je da se šteta u poljoprivredi otkloni u celini i u tom smislu je napravljen akcioni plan. U predhodnom periodu je izvršena distribucija semena za presejavanje 16000 hektara poljoprivrednog zemljišta, a distribucija mineralnog đubriva i goriva će biti obavljena u narednim danima. Intenzivno se radi na otklanjanju štete u stočarstvu, koja će biti sanirana u potpunosti i vrlo brzo. Distribucija životinja onim odgajivačima koji su pretrpeli štetu počeće u narednih desetak dana. C. Bogosavljević-Bošković je prenela i deo razgovora koji je nedavno imala sa načelnikom Sektora za vanredne situacije Predragom Marićem, koji joj je tada rekao da je za majske poplave u velikoj meri odgovoran i ljudski faktor. Prema njenim rečima, rod pšenice će biti niži za 20%. Odgovarajući na pitanje koliko je ekonomski opravdano sada uložiti u proizvodnju i zasejavati njive posle optimalnog roka za setvu, ministarka je rekla da takva procena nije rađena, ali da je Ministarstvo imalo nameru da pomogne poljoprivrednicima i po cenu da se ne dobije očekivani rod.

Predsednik Odbora, Marijan Rističević ukazao je, da je šteta od majskih poplava najveća u poljoprivredi, a u Izveštaju Vlade, od ukupno 320 stranica samo 6 je o stanju u poljoprivredi. Po njegovim rečima, Izveštaj je nepotpun i trebalo je da obuhvati i izveštaje pokrajinskih i lokalnih štabova. Rističević je istakao da je Vojska Srbije sakupila najpreciznije podatke o uginuću životinja (8.650 kilograma neispravnih namirnica životinjskog porekla, 527 živih životinja i 49.330 leševa životinja), i izneo sumnje u iznete u podatke Ministarstva poljoprivrede i zaštite životne sredine o prikupljenih 210 tona uginulih životinja.

Zoran Rajić, državni sekretar je istakao da su poljoprivredni proizvodači odmah obavešteni da Ministarstvo neće biti u mogućnosti da im obezbedi gorivo za setvu zbog procedura, i da je većina seljaka već presejala površine, ali da nedostaju zalihe stočne hrane. On je negirao da kasna setva neće imati efekta, rekavši da su njive zasađene na vreme i da će poljoprivredni proizvođači dobiti potrebne količine đubriva i goriva kao nadoknadu onoga što su ulozili u proteklih 20 dana. Seme za presejavanje doniralo je deset kuća, a najveći donatori su Institut za ratarstvo i povrtarstvo iz Novog Sada i Institut za kukuruz iz Zemuna. Kada su u pitanju GMO, komisije Ministarstva su od 9. juna na terenu i njihovi izveštaji pokazuju da nema GMO na našim njivama.

Dejan Bugarski, direktor Uprave za veterinu je istakao, da je dezinfekcija poplavljenih područja završena i da ne postoji opasnost od pojave zaraznih bolesti životinja na poplavljenim područjima.

Članove Odbora takođe je zanimala odgovornost onih koji su dopustili da vodotokovi budu zapušteni.

Nakon diskusije, u kojoj su članovi Odbora tražili od predstavnika Ministarstva dostavljanje detaljnijih informacija o stanju poljoprivrednog zemljišta posle poplava, Odbor je većinom glasova (11 za, 1 protiv) odlučio:

Na osnovu člana 228. stav 5. Poslovnika Narodne skupštine, Odbor podnosi sledeći

IZVEŠTAJ

Odbor je, u skladu sa članom 228. stav 5. Poslovnika Narodne skupštine, odlučio da predloži Narodnoj skupštini da razmotri Izveštaj o elementarnoj nepogodi - poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 7. Ministarstvo poljoprivrede i zaštite životne sredine.

Odbor je utvrdio Predlog zaključka koji podnosi Narodnoj skupštini, na razmatranje i usvajanje, sa predlogom da ga Narodna skupština razmotri po hitnom postupku, u skladu sa članom 167. Poslovnika Narodne skugaptine.

Za izvestioca Odbora i predstavnika predlagača Predloga zaključka na sednici Narodne skupštine određen je Marijan Rističević, predsednik Odbora.

PREDLOG

Na osnovu člana 8. stav 1. Zakona o Narodnoj skupštini („Službeni glasnik RS", broj 9/10) i čl. 192. i 193. Poslovnika Narodne skupštine („Službeni glasnik RS", broj 20/12 - prečišćei tekst).

Narodna skupština Republike Srbije, na sednici zasedanja,

održanoj 2014. godine, donela je

ZAKLjUČAK

POVODOM RAZMATRANjA IZVEŠTAJA O ELEMENTARNOJ NEPOGODI -POPLAVI KOJA JE ZADESILA REPUBLIKU SRBIJU I MERAMA KOJE SU PREDUZETE RADI SPASAVANjA STANOVNIŠTVA I ODBRANE UGROŽENIH MESTA OD POPLAVA

1. Prihvata se Izveštaj o elementarnoj nepogodi - poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 7. Ministarstvo poljoprivrede i zaštite životne sredine.
2. Ovaj zaključak objaviti u „Službenom glasniku Republike Srbije".

Odbor je, na osnovu člana 56. stav 1, alineja 3, a u vezi sa ispitivanjem odgovornosti lica koja su svojim nemarom doprinela trenutnoj situaciji u poljoprivredi, jednoglasno doneo:

Z A K Lj U Č A K

1. Odbor predlaže da se utvrdi gde su se odlivala sredstva namenjena za odvovnjavanje i uređenje vodotokova, da se ispita odgovornost odgovornih lica za nemar u poslednjih 10 godina, posebno vodoprivrednih inspektora i odgovornih lica u javnim vodoprivrednim preduzećima Srbijavode, Vojvodinavode i Beogradvode.

U diskusiji su učestvovali narodni poslanici: Marijan Rističević, Marija Stevanović, Miodrag Nikolić, Milan Korać, Milan Kovačević, Milija Miletić, Dušan Petrović.

Druga tačka dnevnog reda- **Razno**

Pod tačkom razno, predsednik Odbora je upoznao članove Odbora sa dokumentacijom koja se odnosi na moguće zloupotrebe subvencija u poljoprivredi. Uprava za agrarna plaćanja je prosledila materijal o poljoprivrednom preduzeću Erdevik. Država je izdvojila značajna sredstva za subvencije ovog poljoprivrednog preduzeća. Vinogradi preduzeća Erdevik su zasađeni i kasnije uništeni da bi se zemljište preprodalo. Takođe, udruženje poljoprivrednika Čurug je dostavilo dokumentaciju o mogućim zloupotrebama u dobijanju sredstava za subvencije po hektaru (regresi za gorivo) i subvencija za organsku proizvodnju. Po njihovim rečima, izvesna firma je zakupila 1600 hektara poljoprivrednog zemljišta za proizvodnju stočne organske hrane, a koja bi se kasnije koristila za proizvodnju organskog mleka. Međutim, u pitanju je zemljište tretirano sa herbicidima, pesticidima, mineralnim đubrivima, pa samim tim organska proizvodnja ne može biti zasnovana na takvom zemljištu.

Narodni poslanik, Nadica Nikolić Tanasijević je obavestila članove Odbora o sastanku koji je održan prošle nedelje u okviru srpsko-turskog prijateljstva. Sastanku je prisustvovala i narodni poslanik Sabina Dazdarević. Po njenim rečima, turski ambasador je veoma zainteresovan za pomoć u razvoju nerazvijenih lokalnih samouprava na teritoriji Srbije. Opštini Merošina je donirano 5000 sadnica višnje, a planira se ulaganje u preradu voća i izgradnju sušara po Srbiji. Nadica Nikolić Tanasijević je iznela predlog da Odbor u dogovoru sa lokalnim samoupravama zatraži pomoć od turskog ambasadora, i to u vidu određenog broja i sorti trešanja, što bi značajno doprinelo razvoju nerazvijenih poljoprivrednih područja. Takođe, uputila je poziv svim članovima Odbora da posete opštinu Grocka u vreme Gročanskih svečanosti 25. jula 2014. godine.

Milija Miletić, narodni poslanik je obavestio članove Odbora da je obišao Nišavski i Zaječarski upravni okrug. Po njegovim rečima, žetveni radovi protiču u najboljem redu, ali da opština Knjaževac u budućem periodu treba da formira Opštinski štab za žetvu, kako bi radovi išli brže, bolje i efikasnije. Prinos pšenice će iznositi oko 4,5 tona po hektaru u Nišavskom upravnom okrugu. Takođe, predložio je da se na nekoj od narednih sednica Odbora raspravlja o protivgradnoj zaštiti, nabavci raketa, strelcima, obuci, osiguranju useva i plodova.

Miodrag Nikolić, narodni poslanik, je informisao članove Odborada planirani sastanak predstavnika udruženja proizvođača maline i ministra trgovine, turizma i telekomunikacija Rasima Ljajića nije održan, ali da je uveren da će u najskorije vreme do sastanka ipak doći, kako bi se rešili problemi oko ujednačavanja otkupne cene maline na tržištu.

Zoran Rajić, državni sekretar, je obavestio članove Odbora da je 25. juna 2014. godine održan sastanak predstavnika udruženja proizvođača maline u Ministarstvu poljoprivrede i zaštite životne sredine. Predstavnike udruženja je primio Željko Urošević, državni sekretar i na sastanku su usvojeni sledeći zaključci:

-dogovoreno je da se definišu mere podrške od strane resornog Ministarstva u delu primarne proizvodnje, prerade, jačanje konkurentnosti i stavljanje u promet, u smislu pakovanja, skladištenja i ostale opreme i mehanizacije, ali i da se definiše deo koji je u nadležnosti Ministarstva trgovine, turizma i telekomunikacija, a odnosi se na otkup, otkupna mesta, trgovce i nakupce.

- da se u radnu grupu koja je formirana za praćenje proizvodnje i izvoza maline uključe predstavnici proizvođača maline u istom broju kao i prerađivači voća- hladnjačari. Da se pristupi izradi Pravilnika o malini u čijoj izradi bi bili uključeni svi zainteresovani subjekti, a da se sam nacrt Pravilnika dostavi svim relevantnim udruženjima kako bi oni dali svoje mišljenje i sugestije.

- sva sredstva koja se odnose na mere podrške voćarskoj proizvodnji su dostupna i može se za njih aplicirati u odgovarajućim rokovima. Sve potrebne informacije se nalaze na sajtu Ministarstva poljoprivrede i zaštite životne sredine.

Pošto drugih pitanja i predloga nije bilo, sednica je zaključena u 13,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević